मिताली ने जब क्रिकेट खेलना शुरू किया था तब उन्होंने अपने लिए कोई बड़ा लक्ष्य नहीं रखा था। उनका इरादा भारतीय क्रिकेट टीम में जगह बनना था। जगह बनाने के बाद उनका अगला इरादा उस जगह को पक्का करना था। जगह पक्की करने के बाद उनका लक्ष्य टीम का "मुख्य खिलाड़ी" बनना था।मिताली ने टीम का सबसे बड़ा और मुख्य खिलाड़ी बनने के लिए जी-जान लगा दिया। वे जानती थीं कि अगर उन्हें टीम में बने रहना है और वो भी मुख्य खिलाड़ी की तरह तो उन्हें लगातार अच्छा खेलना होगा। हर बार टीम को जीत दिलाने में महत्वपूर्ण भूमिका निभानी होगी। मिताली का रुतबा इतना बढ़ गया कि उन्हें भारतीय महिला टीम का कप्तान भी बनाया गया। मिताली का कहना है कि कप्तानी हर किसी को नहीं मिलती और जो लोग किस्मतवाले होते हैं उन्हें ही कप्तान बनने का मौका मिलता है। मिताली ने कहा, “मैं धीरे-धीरे, कदम दर कदम आगे बढ़ी हूँ। और जैसे-जैसे मैं आगे बढ़ी वैसे- वैसे मेरी ज़िम्मेदारियाँ बढ़ीं और मुझसे टीम की और खेल-प्रेमियों की अपेक्षाएँ और उम्मीदें भी बढ़ीं। खेल-जीवन के अलग-अलग चरणों में अलग-अलग लक्ष्य भी रहे। अपने खेल का स्तर उन्नत बनाए रखने की चुनौती हमेशा मेरे साथ रही।"